**OBRAZLOŽENJE OPĆEG DIJELA I. IZMJENA I DOPUNA PRORAČUNA**

**GRADA NOVSKE ZA 2022. GODINU**

**PRAVNI OSNOV**

Odredbama članka 45. Zakona o proračunu („Narodne novine“, broj 144/21) propisano je da da se izmjenama i dopunama proračuna mijenja plan isključivo za tekuću proračunsku godinu. Na postupak donošenja izmjena i dopuna proračuna na odgovarajući se način primjenjuju odredbe Zakona za postupak donošenja proračuna.

**OBRAZLOŽENJE PRIHODA I PRIMITAKA, RASHODA I IZDATAKA**

Prvim izmjenama i dopunama iskazano je povećanje proračuna za 5,25 % ili za 5.448.625,00 kn. Ukupno planirani prihodi i primici s planiranim viškom prihoda ovim izmjenama iznose 109.158.281,00 kn.

*Prihodi od poreza* iskazani su s povećanjem od 2.000.000,00 kn te plan prihoda iznosi 16.060.000,00 kn. U ovoj skupini prihoda iskazano je povećanje prihoda na stavci prihoda od poreza i prireza na dohodak.

*Prihodi pomoći* iskazani su s povećanjem za 1.655.875,00 kn te plan tih prihoda iznosi 58.343.708,00 kn. Povećanje plana prihoda pomoći odnosi se na nove projekte za koje je spremna dokumentacija za prijavu na javni poziv ili su već prijave provedene te se čekaju rezultati. Ovim izmjenama planiran je projekt *K100013 Natkrivanje sportskog terena*, točnije košarkaškog igrališta na Libertasu za što su planirana sredstva od 920.000,00 kn. Projekt je prijavljen na javni poziv Ministarstva turizma i sporta. Iznos od 290.875,00 kn planiranih sredstava pomoći odnosi se na digitalizaciju javne uprave, projekt je prijavljen na javni poziv Fonda za zaštitu okoliša i energetsku učinkovitost, program: Poticanje razvoja pametnih i održivih rješenja i usluga. Za projektnu dokumentaciju dogradnje Dječjeg vrtića „Stribor“ planirana su sredstva pomoći od 225.000,00 kn.

*Prihodi od imovine* planirani su s povećanjem od 500.000,00 kn te plan tih prihoda iznosi 7.396.500,00 kn. U ovoj skupini prihoda povećanje je iskazano na prihodima rudne rente radi usklađenja plana s prošlogodišnjom realizacijom.

*Prihodi od upravnih i administrativnih pristojbi, pristojbi po posebnim propisima i naknada* povećani su za 300.000,00 kn te plan iznosi 11.345.168,00 kn. Povećanje prihoda iskazano je na stavci prihoda komunalne naknade s obzirom da se očekuje veća naplata tog prihoda jer su izdana nova rješenja obveznicima, a sve radi usklađenja stvarnog stanja na terenu (izvršena legalizacija objekata) sa stanjem u evidenciji Grada.

*Prihodi od prodaje proizvoda i robe te pruženih usluga i prihodi od donacija* iskazani su s povećanjem od 394.000,00 kn te plan iznosi 3.533.555,00 kn. Sredstva su planirana kao donacija od pravnih i fizičkih osoba izvan općeg proračuna, točnije, projekt rekonstrukcije i dogradnje mrtvačnice u Starom Grabovcu prijavit će se na javni poziv koji provodi LAG.

*Prihodi od prodaje materijalne imovine – prirodnih bogatstava* povećani su za 200.000,00 kn na ime prodaje zemljišta u poduzetničkoj zoni.

Na rashodovnoj strani proračuna iskazano je povećanje materijalnih rashoda za 480.761,00 kn tako da plan materijalnih rashoda iznosi 21.871.054,00 kn. *Rashodi za materijal i energiju* iskazani su s povećanjem za 330.352,00 kn. Najveći dio povećanja rashoda u ovoj skupini odnosi se na režijske troškove zbog povećanja cijene energenata. Ostala povećanja odnose se na rashode testiranja za COVID-19, maske, sredstva za dezinfekciju s iznosom od 20.000,00 kn, a za 10.000,00 kn povećanje je iskazano na stavci službena zaštitna odjeća. *Rashodi za usluge* smanjeni su za 16.093,00 kn. Na rashodima za usluge iskazana su određena povećanja poput sanacije štete uslijed požara u domu u Rajiću s 200.000,00 kn, edukacije u projektu *Dnevni centar za starije u Novskoj* za 70.000,00 kn, izrada projektne dokumentacije za uređenje pješačkog prijelaza u Zagrebačkoj ulici u Novskoj sa 43.750,00 kn itd., uz istovremeno smanjenje rashoda za usluge poput 220.000,00 kn za ugrađivanje LED lampi u Kozaricama, rashoda za zaštitarsku službu 200.000,00 kn, računalne usluge 34.782,00 kn itd.

*Rashodi pomoći dane u inozemstvo i unutar općeg proračuna* povećani su za 160.000,00 kn tako da plan iznosi 5.210.970,00 kn. Sredstva su povećana na ime rashoda pomoći školama s područja Grada za 20.000,00 kn, a rashodi aglomeracije (sredstva se isplaćuju Hrvatskim vodama) smanjeni su za 200.000,00 kn.

*Naknade građanima i kućanstvima* iskazane su s povećanjem za 123.000,00 kn te plan tih rashoda iznosi 2.838.000,00 kn. Rashodi su povećani na ime pomoći za novorođeno dijete.

*Ostali rashodi* konta skupine 38 iskazani su s povećanjem od 1.220.500,00 kn te plan iznosi 8.027.950,00 kn. Povećanje rashoda tekućih donacija iskazano je sa smanjenjem za 17.500,00 kn za financiranje rada političkih stranaka, za 100.000,00 kn iskazano je povećanje u programu javne potrebe u kulturi, sredstva Zajednici sportskih udruga Grada Novske su povećana za 77.000,00 kn na ime održavanja objekata, dok je Turističkoj zajednici za projekte iz njene nadležnosti iskazano povećanje od 147.000,00 kn. Povećanje na stavci kapitalnih donacija u iznosu od 360.000,00 kn odnosi se na poticajne mjere za poboljšanje energetske učinkovitosti. Rashodi kapitalnih pomoći iskazani su s povećanjem za 554.000,00 kn, i to: Novokomu za nabavu spremnika za odvojeno prikupljanje otpada 294.000,00 kn, Vodovodu Novska za 60.000,00 kn za proširenje vodovodne mreže u Bukovačkoj ulici u Novskoj i 200.000,00 kn za aglomeraciju.

*Rashodi za nabavu nefinancijske imovine* iskazani su s povećanjem od 3.787.710,00 kn te plan tih rashoda iznosi 46.207.009,00 kn. Najveće povećanje u ovoj skupini rashoda iskazano je na rashodima dodatnih ulaganja na nefinancijskoj imovini s iznosom od 3.116.375,00 kn. Rashodi dodatnih ulaganja na nefinancijskoj imovini su rashodi investicijskog ulaganja pa su tako iskazana povećanja na projektu rekonstrukcije hotela Knopp s 398.750,00 kn, Kulturni centar za mlade Jazavica 150.000,00 kn, Regionalni znanstveni centar 147.000,00 kn. Otvoreni su novi projekti: dogradnja Dječjeg vrtića „Stribor“ 225.000,00 kn, projekt natkrivanja sportskog terena s planom od 1.171.250,00 kn, izgradnja rasvjete na pomoćnom igralištu u Novskoj s 365.000,00 kn, solarna elektrana u Poduzetničkoj zoni Novska sa 79.350,00 kn, izrada projektne dokumentacije za prometnicu Zagrebačka - Mihanovićeva ulica u Novskoj sa 130.000,00 kn, rekonstrukcija i dogradnja mrtvačnice u Starom Grabovcu s 394.000,00 kn.